Rabeniomby ange ? Tsy vaventy sy ranjanana tahaka izany fidobodoboky ny anarany izany izy, fa famaton’olona ihany. Ny volony mirandrana madinika sy somary misarakorako, tahaka ny volom-bahoaka tamin’izany fotoana izany. Zanak’olona teny ialalo teny izy. Ialalo moa dia tendrombohihitra iray mamefy ny ilany atsimo andrefan’ny lohasahan’anjanapara. Araka izany, dia fokon’ny zanapara rainy. Reniny kosa dia zanak’olona avy eny ingaina avaratry betafo eny. Sarangan’olona tsotra izy mivady ireo, nefa taranaky ny mahery fo. Ny rain-drangahy mantsy dia mpiantafika fahiny, ary toa izany mihitsy aza angaha, hono, no nahavery faty azy ; nitolefika teo an-tanim-piadiana fony nanenjika mpijirika, dia tany, tsy re intsony. Misy tsilian-tsofina sasany anefa milaza, fa navadiky ny namany no tena anton’ny nahafatesany. Asa re fa ny mbola tadidin’ny maro dia fanalolahy koa izy izay raha hiady. Heverin’ireo zokizokiolona niara-belona taminy, fa nandimby tokoa ity raibeny rabeniomby teo amin’ny diamanga sy ny toetra ankapobeny. Izay no fototra itrebohan-drabe hozohin’ny tantarantsika. Atsy aoriandriana atsy, mbola hotarihiko hitsidika ny akany nahafoizany ianao, dia vao mainka hahalala misimisy kokoa ny fiainany. Fa izao, aoka kely aloha hijanona eny an-keniheny eny ihany, hitazana ny voary. Nanomboka nandrorona ny andro. Sina vetivety ny tanety sy ny manodidina nahoraka aninkeho. Efa lasa niakatra any am-bohitra avokoa ireo zatovo nilalao sy nitabataba teo. Ny vorona aza efa dila namonjy ny akaniny. Ny ombin-dry lekoto ihany sisa ireny mbola roahina miakatra an-tanàna ireny. Fa ny loharanom-pantsakana kosa nanomboka nitsika ny fotaka, tsy nisy mpanadobadoba intsony. Haolo ny manodidina ! Dila tanteraka any ampitan-drefana any ilay masoandro nihilana teo an- tendrombohitra teo. Saingy tery an-dohasaha tandrifin’ny kirihitr’ampanga manamorona ny honahonam-boahirana tery, indro nahitana zazavavy mbola revo dia revo mitsongo laingom-boninkazo. Tsy ahoany akory ny fotapotaka mandrevo tsy maintsy ijabajabana ; tsy raharahiany koa ny raketa sy ny tsilotsilo madinika manakantsakana ilana isisihana, fa ny hioty ireo voninkazo tsara sy mahafinaritra indrindra teo no masaka tao an-dohany. Mahavariana ny hafanam-pon’izy ireo, fa hatramin’ny vonin-tsahondra mihantona eny amin’ny harambato mahatsiravina aza voalaingon’ny sasany tamin’iny takariva iny ! Fa hataon’izy ireo inona re voninkazo ? Ndeha ary harahintsika ny diany dodona ery mivingivingy ireo felam-bony samihafa. Efa tsy nahalalan-tsoratr’omby ny andro. Niposaka moramora teroa atsinanana ny diavolam-pararano. Nihoraka ny ankizy nifampitaona hilalao. Velona sahady ny kifanenjikenjikan-jazalahikely sy ny fikodiadiavany manosy ny mololo miavovona teo an-tanim-pamoloana. Nisomebiseby teroa an-kianja ivelany teroa kosa ny zazavavy. Misy zavatra omaniny fatratra, fa mifandafatra ery izy rehetra amin’izay hataony. Efa nahoraka isam-bohitra roa na telo andro mialoha ity hetsika kasaina hasehatra ity. Iretsy indray raiamandreny vitsivitsy no indro mitorovoka eo am-bavahadim-bohitra. Efa nilaozan’ny taninandro hariva any ambadiky ny bonga, nefa mbola manahy elatra eo ihany. Angamba sasa-dahasa aninkeheo, fa zary samy nahalankalan-teny. Ny sasany tsy nahazaka ny rivo-panala nanomboka